**Raziskovalni program ‘Enakost in človekove pravice v dobi globalnega vladovanja’**

**Simpozij programske skupine Mirovnega inštituta**

**Sovražni diskurzi v digitalni dobi:**

**Kako neoliberalizem in radikalna desnica oblikujeta našo prihodnost**

**Sreda, 2. oktobra 2024 ob 9. uri,**

**v Narodnem muzeju – Metelkova.**

Neoliberalne politike so v zadnjih desetletjih sistematično razkrojevale javno dobro, socialno državo, zaščito okolja, medijsko neodvisnost, varna delovna mesta, ter občutke solidarnosti in zaupanja v prihodnost. Tradicionalne progresivne sile, kot so sindikati, postopoma izgubljajo družbeno moč, medtem ko so vse glasnejše in vplivnejše organizacije, ki spodbujajo sovraštvo in izkoriščajo družbene razkole za nabiranje političnega in ekonomskega kapitala. Krči se prostor za poglobljene in konstruktivne javne razprave. Širita se sovražni govor in spletno nasilje. Pravna država nima učinkovitih mehanizmov, da bi lahko varovala demokratične standarde in človeško dostojanstvo. Interesi kapitala, korporacij in finančnih trgov so prevladali nad javnim interesom.

A vendarle vsi trendi niso negativni. Še vedno se krepijo in širijo politike enakosti. A kako dolgo še? Že ene volitve lahko vse spremenijo. Ženske lahko ostanejo brez pravice do splava; homoseksualnost je lahko izgnana iz javnega prostora; socialne podpore za določene skupine prebivalstva se ukinejo; javno zdravstvo več ne krije stroškov za spremembo spola; prosilce za azil se zapre in izžene v tretjo državo (npr. Ruando ali Albanijo). Kot smo zapisali v našem programu, so se koncepti človekovih pravic, enakosti in (ne)diskriminacije znašli na zgodovinskem razpotju.

Na tokratnem simpoziju se bomo ukvarjali s problemi, ki so globoko ukoreninjena v raziskovalno delo Mirovnega inštituta. Spraševali se bomo, kakšen je ekonomski in politični kontekst za opisane spremembe? Zakaj smo priča obratu v (radikalno) desno? Kateri diskurzi in gibanja oblikujejo sedanjo politično agendo? Kako je širjenje sovraštva povezano z digitalizacijo? Kako se na to odziva država? Govorke\_ci bodo odgovarjali z zgodovinskimi analizami konceptov, teorij, diskurzov, institucionalnih praks in podatkovnih zbirk. Ob tem se bodo posvečale\_i tako problemskemu razvoju kot strategijam in mehanizmom odpora.

Lepo vabljene\_i!

**Program**

**09.15–09.30: Mojca Pajnik, Iztok Šori, Maja Breznik: Uvodne besede**

**09.30–09.50: Maja Breznik, Preoblikovanje političnih zavezništev in razcepov v neoliberalizmu: družbenoekonomsko ozadje**

V prispevku bom skicirala družbenoekonomsko ozadje, ki je ustvarilo okoliščine za preoblikovanje političnih zavezništev in razcepov v dobi neoliberalizma, se pravi, od srede sedemdesetih let 20. stoletja naprej. Ta pojav se v vsakdanji govorici opisuje kot »politični obrat na desno«. Približala nam bom zgodovinsko ozadje z ogledom dveh družbenih področij. Prvič, ogledali si bomo razvoj volilnih preferenc v obdobju po drugi svetovni vojni vse do leta 2020 (Gethin et al., 2022). Primerjava volivcev glede na dohodek in izobrazbo pokaže prestop izobraženih k »levim« političnim strankam in prestop tistih z nižjimi dohodki k »desnim« strankam, prestopa pa sovpadata s prihodom neoliberalizma. Drugič, predstavila bom razvoj »menedžerskih teorij« v neoliberalizmu – od »vitke proizvodnje« do zadnje »platformne ekonomije« (Breznik, v delu). To nam bo pomagalo razumeti, kako so si »menedžerske teoretizacije« organizacije dela prisvojile pojme in politične cilje, ki so bili naravno 'svojstvo' delavskih gibanj. S tem so jim vzele ne samo mobilizacijski potencial, temveč so v očeh delavcev postale nosilke ideje o fleksibilizaciji in dezalienaciji dela, kot je potrdila naša raziskava o platformnem delu. V sklepu bom povezala te zgodovinski tendenci in z njima poskušala razložiti »politični obrat na desno«.

**09.50–10.15: Razprava**

**10.15–10.35: Mojca Pajnik, Rok Smrdelj in Roman Kuhar: »Ideologija spola« kot repertoar diskurzivnih okvirov: transverzalna instrumentalizacija enakosti spolov**

Neo-konservativno gibanje proti t. i. »ideologiji spola«, ki se je pojavilo v Evropi pred petnajstimi leti, izraža nasprotovanja teoriji spolov, feminizmu in politikam enakosti spolov, češ da so škodljivi za družbo. Gibanje združuje različne akterje, od verskih organizacij, skrajno desnih strank, nacionalističnih skupin do »zaskrbljenih državljanov«. Za razumevanje ideje »ideologije spola« je bilo predlaganih več pristopov, ki raziskujejo njeno vlogo v sodobnih antigenderskih mobilizacijah. Prevladujejo raziskave, ki analizirajo posamične akterje in razčlenjujejo koalicije med konservativnimi in skrajno desničarskimi silami. Kljub prepoznavanju relevantnosti diskurzivnih vidikov »ideologije spola« še vedno obstaja vrzel v proučevanju notranje strukture njenega diskurza, ločeno od perspektive, ki se osredotoča na akterje. Raziskava želi prispevati k razpravam s podrobnim vpogledom v notranjo strukturo antigenderskega diskurza, pri čemer uporabljamo konceptualno perspektivo okvirjanja (framing). Z analizo »repertoarjev okvirov« opozarjamo na regularnost v sestavi »ideologije spola« kot glavnega okvira anti-genderskega diskurza. Identificirali smo štiri principe regularnosti, in sicer »kombiniranje«, poenostavljanje, premikanje v času in preimenovanje, ki razkrivajo, kako ti strukturirani diskurzivni bloki prečijo različne teme (enakost spolov, migracije, evtanazija idr.) in kako izkrivljajo zahteve po enakosti spolov. Naše teoretično izhodišče predpostavlja, da okvir »ideologije spola« preči različne teme in vprašanja ne zato, ker je »prazni označevalec«, ampak ker je zgrajen na trdni strukturi, kar omogoča doslednost skozi različne teme. Izpostavimo, da domnevna »grožnja spola« učinkuje kot neokonservativno simbolno nasilje.

**10.35–11.00: Razprava**

**11.00–11.15: Odmor**

**11.15–11.35: Boshko Koloski, Ana Frank, Senja Pollak in Veronika Bajt: Računalniško-družboslovni pogled na 80 let raziskav sovražnega govora**

Širjenje sovražnega govora, ki vključuje komunikacijo, ki ponižuje ali napada posameznike ali skupine na podlagi lastnosti, kot so etnična pripadnost, nacionalnost, religija ali spolna usmerjenost, predstavlja resen svetovni izziv. Njegova obsežna prisotnost na spletu otežuje prizadevanja za ohranjanje družbene harmonije in zaščito blaginje posameznic\_kov. V prispevku predstavimo pregled raziskav sovražnega govora z računalniško-družboslovnega vidika, pri čemer analiziramo velik nabor podatkov, ki obsega 21.759 znanstvenih člankov iz obdobja 1944-2023. Z odkrivanjem vzorcev, trendov in dinamike na tem področju poudarjamo potrebo po multidisciplinarnem pristopu, ki združuje družboslovje z računalniškimi tehnikami. Z uporabo okvira BERTopic za napredno nevronsko tematsko modeliranje prikazujemo zgodovinski razvoj raziskav sovražnega govora, izpostavljamo kritične teoretične okvire in dokazujemo učinkovitost računalniških metod pri izboljšanju razumevanja sovražnega govora. Prispevek raziskuje trenutne trende z uporabo modeliranja tem in velikih jezikovnih modelov za analizo literature o sovražnem govoru, pri čemer proučujemo 80-letni razpon znanstvenih objav v podatkovni zbirki NUK. Pokazali bomo, da lahko znanstveno produkcijo o sovražnem govoru razvrstimo v 30 tem in da eksponentno narašča. Poleg tega ugotavljamo trende, značilne za posamezne teme, kot je porast odkrivanja sovražnega govora z uporabo globokega učenja.

**11.35–12.00: Razprava**

**12.00–12.20: Neža Kogovšek Šalamon in Sergeja Hrvatič: Sodna praksa slovenskega vrhovnega sodišča o »spodbujanju sovraštva, nasilja in nestrpnosti«**

Sodna praksa slovenskega vrhovnega sodišča o »spodbujanju sovraštva, nasilja in nestrpnosti« je redka. Letno je v Sloveniji izrečenih le peščica obsodb za to kaznivo dejanje. Tožilsko in sodno prakso na tem področju so številni strokovnjaki kritizirali kot preveč prizanesljivo do storilcev, da se preveč naslanja na spoštovanje svobode izražanja in da je neskladna s kazenskim zakonikom. Zato je bila odločitev Vrhovnega sodišča iz leta 2019, ki je pojasnila nekatere zakonske pogoje za kazenski pregon, sprejeta s pričakovanji, da se bo povečalo število obtožb in obsodb pred sodišči. Za namen preverjanja uresničitve tega pričakovanja je bila izvedena raziskava za analizo 99 spisov državnih tožilstev, prek katere smo ocenili spremembe v tožilski in sodni praksi po sodbi Vrhovnega sodišča iz leta 2019. Ugotovitve kažejo, da je vpliv sodbe šibek in omejen na nekaj redkih primerov, ko je tožilstvo sodbo uporabilo za oceno obstoja zakonskih znakov kaznivega dejanja v posameznih primerih. Učinka pa ni na izide pregona in sojenja. V prispevku bodo predstavljeni skupni splošni izsledki raziskave, vpliv sodbe pa bo obravnavan tudi v okviru najbolj zanimivih posameznih primerov.

**12.20–12.45: Razprava**

**12.45–13.15: Odmor in kosilo**

**13.15–14.45: Tekoče zadeve o delovanju programske skupine**